
22.
Par zemes vienības un būves Rīgas ielā 45, Ogrē, Ogres nov., atsavināšanas procesa uzsākšanu

Ogres novada pašvaldības (turpmāk – Pašvaldība) dome 2022. gada 25. augustā ar lēmumu “Par Ogres novada pašvaldības nekustamā īpašuma Rīgas ielā 45, Ogrē, nodošanu bez atlīdzības Latvijas valstij Zemkopības ministrijas personā” (protokols Nr. 19; 27.) nodeva īpašumā bez atlīdzības Latvijas valstij Zemkopības ministrijas personā Ogres novada pašvaldībai piederošo nekustamo īpašumu Rīgas ielā 45, Ogrē, Ogres novadā, kadastra numurs 7401 001 0473, kas sastāv no zemes vienības, kadastra apzīmējums 7401 001 0473, 1726 m² platībā, un būvi (sūkņu stacija), kadastra apzīmējums 7401 001 0473 001, Zemkopības ministrijai noteiktās funkcijas - klimata pārmaiņu samazināšanai, ierobežošanai un pielāgošanās klimata pārmaiņām lauksaimniecības, meža un zivsaimniecības nozarē - izpildei, aizsargbūvju, t. sk. hidrotehnisko būvju infrastruktūras izveidei un pārbūvei, valsts meliorācijas sistēmu un valsts nozīmes meliorācijas sistēmu būvniecībai, uzturēšanai un ekspluatācijai ar mērķi mazināt plūdu risku.
Ministru kabinets 2022. gada 23. novembrī izdeva rīkojumu Nr. 839 “Par Ogres novada pašvaldības nekustamā īpašuma Rīgas ielā 45, Ogrē, pārņemšanu valsts īpašumā”, nosakot [..]: “pārņemt bez atlīdzības valsts īpašumā un nodot Zemkopības ministrijas valdījumā Ogres novada pašvaldības īpašumā esošo nekustamo īpašumu (nekustamā īpašuma kadastra Nr. 7401 001 0473) – zemes vienību (zemes vienības kadastra apzīmējums 7401 001 0473) 0,1726 ha platībā un būvi (būves kadastra apzīmējums 7401 001 0473 001) – Rīgas ielā 45, Ogrē.”.
Nekustamā īpašuma Rīgas ielā 45, Ogrē, attīstības iecere bija saistīta ar degradētās teritorijas sakārtošanu, pilsētvides kvalitātes uzlabošanu, nekustamajā īpašumā esošās būves hidroizolāciju un Daugavas krasta aizsargbūves pārbūvi. Nekustamais īpašums ir saistīts ar Rīgas HES ūdenskrātuves Ogres 2. poldera aizsargdambja turpinājumu, kura atjaunošana nepieciešama plūdu riska mazināšanai.
Pašvaldības 2022. gada 25. augusta lēmums nodot nekustamo īpašumu bez atlīdzības Latvijas valstij Zemkopības ministrijas personā tika pieņemts, lai nodrošinātu Daugavas krasta aizsargbūves rekonstrukcijas iespēju, piesaistot Eiropas Savienības finansējumu. Attiecīgās atbalsta programmas nosacījumi paredzēja finansējuma pieejamību valsts īpašumā esošam objektam, tādēļ nekustamā īpašuma nodošana valstij bija priekšnoteikums projekta īstenošanai. Minētais risinājums nodrošināja iespēju Daugavas krasta aizsargbūves atjaunošanai piesaistīt Eiropas Savienības finansējumu vairāk nekā 2 milj. eiro apmērā.
Pēc nekustamā īpašuma nodošanas valstij Daugavas krasta aizsargbūves atjaunošanas projekta īstenošana ir turpinājusies. Pašvaldība, izvērtējot projekta pašreizējo īstenošanas stadiju, nekustamā īpašuma turpmākas izmantošanas iespējas un Pašvaldības funkciju īstenošanas vajadzības, ir konstatējusi nepieciešamību pārņemt Pašvaldības īpašumā būvi, kadastra apzīmējums 7401 001 0473 001, tostarp izstrādātā būvprojekta “Ogres vārti - Daugavas krasta aizsargbūve Rīgas ielā 45, Ogrē”, BIS-BL-423432-5131, nerealizētās daļas īstenošanai.
Izvērtējot jautājumu par būves turpmāku izmantošanu un pārņemšanu Pašvaldības īpašumā, ir ņemta vērā arī Valsts kontroles 2026. gada 14. jūlija revīzijas ziņojumā “Nepilnības finanšu un mantas pārvaldībā Ogres novada pašvaldībā” ietvertā informācija un Pašvaldībai sniegtie ieteikumi, tos vērtējot kopsakarā ar minētajiem faktiskajiem apstākļiem un Pašvaldības funkciju īstenošanas vajadzībām.
Publiskas personas mantas atsavināšanas likuma 42. panta otrā daļa citastarp noteic, ka, ja nodotais nekustamais īpašums vairs netiek izmantots atvasinātas publiskas personas lēmējinstitūcijas lēmumā par atvasinātas publiskas personas nekustamā īpašuma nodošanu bez atlīdzības norādītās valsts pārvaldes funkcijas, atvasinātas publiskas personas funkcijas vai deleģēta pārvaldes uzdevuma veikšanai, valsts vai atvasināta publiska persona šo īpašumu bez atlīdzības nodod tai atvasinātai publiskai personai, kura šo nekustamo īpašumu nodevusi.
Pamatojoties uz Publiskas personas mantas atsavināšanas likuma 42. panta otro daļu,

balsojot: ar 13 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Dzirkstīte Žindiga, Egils Helmanis, Ilmārs Zemnieks, Iluta Jansone, Pāvels Kotāns, Raivis Rubīns, Raivis Ūzuls, Sarmīte Ozoliņa, Jānis Iklāvs), "Pret" – 4 (Dace Kļaviņa, Kārlis Avotiņš, Santa Ločmele, Uldis Skudra), "Atturas" – nav, "Nepiedalās" – nav, 
Ogres novada pašvaldības dome NOLEMJ:

1. Aicināt nodot bez atlīdzības Ogres novada pašvaldības īpašumā Zemkopības ministrijas valdījumā esošā nekustamā īpašuma Rīgas ielā 45, Ogrē, Ogres novadā, kadastra numurs 7401 001 0473, sastāvā ietilpstošo būvi, kadastra apzīmējums 7401 001 0473 001, tās izmantošanai Pašvaldības funkciju īstenošanai, tostarp izstrādātā būvprojekta “Ogres vārti - Daugavas krasta aizsargbūve Rīgas ielā 45, Ogrē”, BIS-BL-423432-5131, nerealizētās daļas īstenošanai.
2. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

